Мамыров Тобокел

Мамыров Тобокел (24. 3.1932, Чүй району, Кегети айылы – 30. 2.2006, Бишкек) – спортчу (бийиктикке секирүү). 1952-жылы КМУнун дене тарбия факультетин аяктаган. КМУда окуп жүргөн жылдары узундукка секирүүдөн республикасынын чемпиону болсо, 1958-жылы Алматыда өткөн эл аралык мелдеште 2 м 2 см бийиктикке секирип, Орто Азия жана Казакстан боюнча рекорд койгон. СССР профсоюздар уюмунун спартакиадасында күмүш медалга татыктуу болгон. Кытайда өткөн мелдеште 2 м бийиктикке секирип, Азиянын рекордун койгон. СССРдин курама командасынын мүчөсү (1957–60) болгон. 1951–66-жылдары волейбол боюнча Кыргызстандын курама командасында ойногон. Т. Мамыров кыргыздардан чыккан 1-спорт чебери, СССР спортунун чебери (1957), отличниги. Медалдар менен сыйланган. Кегети айылында анын байгесинде волейбол боюнча мелдеш өткөрүлүп турат. 
Категория:Инсандар
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7